“Á ńkogolán bɔán nâ batɔbɔ ǹnamǎ yā Sikem bə́ bīē bíbúg bī ai məlɔ́ mábán: Dzé yádaŋ ai m̀fí ású dáán, yə nâ, bɔ́n bə́ Yerubaal bə́sə məwóm zamgbál bə́ dzóē mínā, yə nâ, m̀bɔ́g ńnyē á dzóē mínā ? Tsogán fə̄ nâ mə nə evɛ̌s dzáán ai miǹson myáán.” 3Ńdɔ bənyiá ndómō bóé bə́ ngákad ńkɔ̄bɔ̄ ósə̄ ví ású díé á mə̄lɔ́ mə́ bod bə́sə̄ yā Sikem; ńdɔ miǹnə́m myábán mí ngálúmbū nâ bə́ toŋ Abimélek, amú bə́ dzô nâ: “A nə mǎnyāŋ wāān.” 4Ńdɔ̄ bə́ ngávə́ nyé bifas bí sílíba məwóm zamgbál bí sɔ̂g á ndá Baal ­Berith, ḿbya Abimélek a ngákus ai byá bə̄dzə́dzāā míńkɔ́d mí bǒd yā bə́ ngátoŋ nyé. 5Ńdɔ a ngákə̄ á ndá ésīá wōē á Ofra, a mǎn wē bə̄bə́nyāŋ, bɔ́n bə́ Yerubaal, bod məwóm zamgbál, a ékɔ̄á dzyá, hədá ńdɔ Yotam, məlígī mvúa Yerubaal a ngálígi, amú á ngásɔbɔ. 6Ńdɔ fɔ́ɔ́ bənyiá bodo mvíē yā Sikem bə́ ngáman tógan. Bə́ tíé, bə́ kə́ tə́lē Abimélek, ndómán Gédéon, ńkúkúmá, babi ai ésingaŋ é ngábə́ tə́lə̄ á Sikem. 7Ńdɔ̄ bákə dɔ́ kad Yótam, ǹzízíŋ wóé. Ńdɔ a ngákódō fɔ̄ɔ̄ á sí, a kə́ tə́bə̄ ábobon ńkǒl Garizím á yób; ńdɔ a və́ kíŋ á yób étē, nyé nâ: “Ǎ bǒd yā Sikem, támân ma vógolǒ nā, Zambá nyé á vógóló fə̄ mínā ! 8Ńdɔ̄ á fɔ̄ɔ̄ bīlé bí ngátíe nâ byákə tə́lē ńkúkúmá wábán. Bɔ́ ai elé ólíva nâ: ‘Zǎ bɔ̌ ńkūkúmá wāān.’ 9Elé ólíva nyé ai bɔ́ nâ: ‘Yə mə nə dzǎm dzoge ḿbɔ̄n wámā yā bəzambá ai bod bábəlan ai wá, nə́ mə kə mandəŋədan bilé á mīńló á yób ?” 10Bilé bɔ́ ai elé faíge nâ: ‘Zǎ bɔ̌ ńkūkúmá wāān.’ 11Elé faíge nyé ai bɔ́ nâ: “Yə mə nə dzǎm dzoge ézəzəg dzáma ai abə̌ŋ bibumá dáma, nə́ mə́ kə mandəŋədan bilé á mīńló á yób ?” 12Bɔ́ ai elé wɔ̂n nâ: ‘Zǎ bɔ̌ ńkūkúmá wāān.’